Meddelelse til eksportører om anvendelsen af EU-systemet med registrerede eksportører (REX-systemet) i forbindelse med eksport fra EU til landene i det østlige og sydlige Afrika inden for rammerne af den foreløbige økonomiske partnerskabsaftale mellem EU og ØSA-landene

(2020/C 176/03)

Denne meddelelse udsendes som information til eksportører og andre økonomiske aktører, der er involveret i præferenceeksport fra Den Europæiske Union til landene i det østlige og sydlige Afrika i henhold til den foreløbige aftale om fastlæggelse af en ramme for en økonomisk partnerskabsaftale mellem landene i det østlige og sydlige Afrika (1) på den ene side og Det Europæiske Fællesskab og dets medlemsstater på den anden side (den foreløbige ØPA mellem EU og ØSA-landene) (2).

ØPA-udvalget for EU og ØSA-landene vedtog på sit 8. møde den 14. januar 2020 afgørelse nr. 1/2020 om ændring af protokol 1 til den foreløbige ØPA mellem EU og ØSA-landene om definitionen af begrebet »produkter med oprindelsesstatus« og metoder for administrativt samarbejde (3). Den ændrede protokol 1 trådte i kraft den 31. marts 2020.

I overensstemmelse med artikel 18, stk. 3, i den ændrede protokol 1 underrettede Den Europæiske Union den 2. april 2020 Toldsamarbejdsudvalget for EU og ØSA-landene om, at produkter med oprindelse i EU fra den 1. september 2020 ved import i ØSA-landene er omfattet af præferencetoldbehandlingen i den foreløbige ØPA ved forelæggelse af en fakturaerklæring, der er udfærdiget af en eksportør, som er registreret i overensstemmelse med EU-lovgivningen.

I praksis betyder denne foranstaltning følgende:

— Til og med den 31. august 2020 indrømmer ØSA-landene præferencetoldbehandling for produkter med oprindelse i EU ved forelæggelse af enten et varecertifikat EUR.1 eller en fakturaerklæring, der er udfærdiget af en godkendt eksportør som omhandlet i artikel 24 eller af enhver eksportør angående enhver sending, der består af en eller flere pakker indeholdende produkter med oprindelsesstatus, hvis samlede værdi ikke overstiger 6 000 EUR.

— Fra den 1. september 2020 indrømmer ØSA-landene udelukkende præferencetoldbehandling for produkter med oprindelse i EU ved forelæggelse af en fakturaerklæring, der er udfærdiget af en eksportør, som er registreret i EU's REX-system, eller af enhver eksportør angående enhver sending, der består af en eller flere pakker indeholdende produkter med oprindelsesstatus, hvis samlede værdi ikke overstiger 6 000 EUR.

Fakturaerklæringen udfærdiges fortsat i henhold til artikel 23 i protokol 1 og ved brug af teksten i protokollens bilag IV.

Eksportører og andre berørte økonomiske aktører i EU opfordres til at træffe de nødvendige foranstaltninger til anvendelse af de nye bestemmelser fra den 1. september 2020. Disse foranstaltninger består hovedsagelig i at registrere eksportørerne i REX-systemet, hvis dette ikke allerede er sket, og i udelukkende at anvende fakturaerklæringer til at dække sendinger, for hvilke der forventes at blive anmodet om præferencetoldbehandling i et ØSA-land, fra den 1. september 2020.

EU-aktører, der allerede er registreret i REX-systemet for at kunne drage fordel af andre præferenceordninger, skal anvende det REX-nummer, som de allerede har fået tildelt.

(1) Anvendes i øjeblikket af Comorerne, Madagaskar, Mauritius, Seychellerne og Zimbabwe.

(2) EUT L 111 af 24.4.2012, s. 1.

(3) EUT L 93 af 27.3.2020, s. 1.